काणकोणः काणकोण पालिका मंडळाचो उपनगराध्यक्ष लक्ष्मण पागी हाणे मंगळाराक आपल्या पदाचो राजिनामो दिलो. नगराध्यक्ष आनी उपनगराध्यक्ष ही पदां नगरसेवकांनी अलिखीत कबलाती प्रमाण आपापसात वाटून घेतल्यांत. पागी हाचो एक वर्साचो कार्यकाळ सोपल्ल्यान ताणे कबलाती प्रमाण पद सोडलां.
 उपनगराध्यक्षपदाची माळ आतां पणसुले प्रभागाचो नगरसेवक नार्सिको फर्नांडीस हाका मेळटले. बारा नगरसेवकांच्या काणकोण पालिका मंडळान पांच नगरसेवक विरोधी गटांत आसात. सत्ताधारी गटांतल्या सायमन रेबेलो हांणे नगराध्यक्ष आनी अमिता पागी आनी लक्ष्मण पागीन उपनगराध्यक्षपदा सांबाळिल्लें आसा. सायमन रेबेलो हाणे नगराध्यक्षपद सोडले उपरांत रमाकांत नायक गांवकाराक नगराध्यक्षपद मेळिल्लें. तांचो कार्यकाळ सोपतगीर दुसरो नगरसेवक नगराध्यक्ष जातलो अशी खबर आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 